Til Kulturministeriet, Slots- og Kulturstyrelsen

medi@slks.dk

Taastrup, den 27. maj 2019  
Sag 6-2019-00329 – Dok. 438543/mol\_dh

Høringssvar: Høring over udkast til bekendtgørelse om udbud af public service-tv-kanal med fokus på kultur

Danske Handicaporganisationer (DH) har følgende bemærkninger:

DH mener, at ministeriet skal stille krav om tilgængelighed i udbudsbekendtgørelsen. Det handler for det første om, at der skal følge forpligtelser om tilgængelighedstjenester med til den nye public service-tv-kanal med fokus på kultur, så mennesker med handicap også får adgang til tv-udsendelserne. Tilgængelighedstjenester er bl.a. tekstning, oplæsning af undertekster, synstolkning og tegnsprogstolkning, og de skal kunne findes på alle platforme, både flow-tv og streamingtjenester.

For det andet er det vigtigt, at digitale platforme som hjemmesider og applikationer lever op til den samme standard for tilgængelighed til hjemmesider, som alle offentlige myndigheder skal leve op til ifølge ”Lov om tilgængelighed af offentlige organers websteder og mobilapplikationer (LOV nr 692 af 08/06/2018)”, dvs. den europæiske standard EN 301 549[[1]](#footnote-1). Dette er afgørende for, at mennesker med handicap også kan benytte tv-applikationer og tv-kanalens hjemmeside.

Skulle ovenstående give anledning til spørgsmål, kan disse rettes til chefkonsulent, Monica Løland, på tlf.: 3638 8524 eller e-mail: [mol@handicap.dk](mailto:mol@handicap.dk).

Med venlig hilsen

Thorkild Olesen   
*Formand*

1. <https://digst.dk/digital-service/webtilgaengelighed/lov-om-webtilgaengelighed/> [↑](#footnote-ref-1)